PIELIKUMS

PROJEKTA DOKUMENTS PAR ATBALSTU APVIENOTO NĀCIJU ORGANIZĀCIJAS RĪCĪBAS PROGRAMMAI PAR KĀJNIEKU IEROČU UN VIEGLO IEROČU NELIKUMĪGAS TIRDZNIECĪBAS NOVĒRŠANU, APKAROŠANU UN IZSKAUŠANU VISOS ASPEKTOS

1. Vispārīga informācija

Apvienoto Nāciju Organizācijas Rīcības programmas par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (RP) pieņemšana 2001. gadā iezīmēja pagrieziena punktu starptautiskajos centienos apkarot kājnieku ieroču un vieglo ieroču (VIKI) nelikumīgu tirdzniecību. Kopš tā laika ir gūti būtiski panākumi, īstenojot Rīcības programmas un ar to saistītā izsekošanas instrumenta – 2005. gada Starptautiskā instrumenta, ar kuru valstis varētu laikus un droši noteikt un izsekot nelikumīgus kājnieku un vieglos ieročus (ITI) – noteikumus. Tomēr abu instrumentu pilnīgu un efektīvu īstenošanu joprojām kavē izaicinājumi un šķēršļi.

Efektīva kājnieku ieroču kontrole palīdz stiprināt ne tikai valsts un cilvēku drošību. Tā arī veicina ilgtspējīgu attīstību, kā valstis atzinušas Ilgtspējīgas attīstības programmā 2030. gadam, kas kalpo par pamatu visaptverošai globālās politikas veidošanai un plānošanai. Nelikumīgām ieroču plūsmām ir centrāla nozīme bruņotu konfliktu, plaši izplatītas vardarbības, noziegumu un terorisma aktu rosināšanā, saasināšanā un uzturēšanā. Šīs plūsmas, jo īpaši konfliktu apstākļos, negatīvi ietekmē humānās palīdzības un miera operāciju personāla darbu un sarežģī miera nolīgumu noslēgšanu.

RP un ITI turpina nodrošināt vispārēju satvaru, par kuru vienojušās visas ANO dalībvalstis, lai risinātu kājnieku ieroču problēmu; tie uzliek saistības visām valstīm uzlabot valsts tiesību aktus un politiku kājnieku ieroču jomā, importa/eksporta kontroli, krājumu pārvaldību un marķēšanu un izsekošanu un iesaistīties sadarbībā un palīdzībā. Tomēr pēdējās desmitgadēs saistībā ar VIKI kontroli ir radušies jauni izaicinājumi, tostarp VIKI ražošanas, tehnoloģiju un konstrukcijas dizaina attīstība, kas varētu mazināt dažu RP un ITI izklāstīto noteikumu efektivitāti.

Astotā reizi divos gados sasauktā valstu sanāksme (BMS8), kas notika 2022. gada jūnijā, un ceturtā pārskatīšanas konference (RevCon4), kura plānota 2024. gadā, dod valstīm iespējas izvērtēt atlikušās nepietiekamības, risināt jaunos izaicinājumus un rosināt pielāgojumu un korekciju politiku un operatīvos pasākumus, ļaujot valstīm stiprināt globālo politikas programmu un RP un ITI efektivitāti.

No apņemšanās uz rīcību

Neraugoties uz atzinīgi vērtējamiem panākumiem globālās politikas līmenī, joprojām ir vajadzīgi stingri valstu un reģionālie pasākumi, lai īstenotu globālās apņemšanās un reģionālos instrumentus, par ko valstis ir vienojušās. Tiek lēsts, ka visā pasaulē apritē ir viens miljards šaujamieroču (1), tāpēc VIKI kontrole joprojām ir steidzams un neatliekams uzdevums.

Starptautiskās palīdzības pieprasījumu (2) skaits joprojām ir augsts. Ir vajadzīgi pastiprināti, ilgtspējīgi un prognozējami palīdzības mehānismi, lai apmierinātu vajadzības un stiprinātu VIKI kontroli un regulējumu. Daudzām valstīm, lai tās varētu pilnībā izpildīt politiskās saistības attiecībā uz kājnieku ieroču kontroli, tostarp tās, kas noteiktas Attīstības programmā 2030. gadam, ir vajadzīga starptautiska palīdzība.

Daudzām valstīm joprojām trūkst valsts koordinācijas mehānismu, savukārt daudzās valstīs, kurās tie pastāv, tie ir vāji. Šie mehānismi ir būtiski, lai saskaņotu valstu politiku un programmas, izstrādātu, īstenotu un novērtētu un pārraudzītu visaptverošu valsts politiku, stratēģijas un programmas kājnieku ieroču problēmu risināšanai. Valstu VIKI rīcības plānu skaits joprojām ir neliels, un, ja tādi ir, trūkst līdzekļu piešķiršanas vai integrācijas plašākos valstu attīstības un drošības satvaros. Datu vākšana daudzās valstīs joprojām ir nopietna problēma, kas apdraud izsekošanu un īstenošanas centienu kvantitatīvo pārraudzību. Pat ja dati ir pieejami, joprojām ir apgrūtināta valstu datu saskaņošana un sadalīšana. Lai gan ir gūts relatīvs progress marķēšanas jomā, pastāvīgi tiek saņemti daudzi pieprasījumi pēc palīdzības krājumu pārvaldē, uzskaitē, nodošanas kontrolē un izsekošanā (3). Tā kā izsekošana ir daļa no ilgtspējīgas attīstības mērķu (IAM) satvara, zemie panākumu rādītāji šajā satvarā jo īpaši apdraud programmas 2030. gadam īstenošanu (4).

Kopš sestās reizi divos gados sasauktās valstu sanāksmes, kas notika 2016. gadā, visā pasaulē ir panākts ievērojams progress, stiprinot saiknes starp kājnieku ieroču kontroli un dzimumu līdztiesību. Kājnieku ieroču jautājumam piemīt unikālas, cieši ar sabiedrību saistītas iezīmes, kas prasa, lai dzimumperspektīva tiktu pilnībā integrēta visās kājnieku ieroču kontroles dimensijās. Ievērojamais progress ar dzimumu saistītu noteikumu īstenošanā izriet no dalībvalstu UNODA iesniegtajiem valstu ziņojumiem, kuros norādīts, ka laikposmā no 2018. līdz 2022. gadam to valstu skaits, kuras tagad ņem vērā dzimumu līdztiesības apsvērumus kājnieku ieroču kontrolē, ir strauji pieaudzis no 40 % līdz 63 % (5).

Šajos centienos liela nozīme ir bijusi ES Padomes Lēmumam (KĀDP) 2018/2011 (2018. gada 17. decembris), ar ko atbalsta dzimumu līdztiesības politiku, programmas un pasākumus cīņā pret kājnieku ieroču nelegālu tirdzniecību un ļaunprātīgu izmantošanu, saskaņā ar Sieviešu, miera un drošības programmu; lēmuma darbības tika izvērstas Āfrikā, Āzijā un Klusā okeāna reģionā, kā arī Latīņamerikā un Karību jūras reģionā. Tomēr šādu centienu pamatīgums un ģeogrāfiskā īstenošana ir ļoti atšķirīga, un tiek ziņots, ka tikai 24 % valstu vāc pēc dzimuma un vecuma sadalītus datus saistībā ar kājnieku ieročiem (6). Bez priekšrocībām, ko sniedz precīza, detalizēta un uz pierādījumiem balstīta informācija par dažādajiem riskiem, ko kājnieku ieroči rada sievietēm, vīriešiem, meitenēm un zēniem, un par viņu īpašajām drošības vajadzībām, kājnieku ieroču kontroles pasākumi, visticamāk, joprojām nebūs vērsti uz dzimumjautājumu risināšanu, kavējot efektīvu politiku un plānošanas norises un novilcinot 5. IAM sasniegšanu. Turpmāki panākumi šajā jomā palīdzēs īstenot arī Sieviešu, miera un drošības (SMD) programmu, izmantojot jauno SMD pārraudzības satvaru, tostarp rādītāju “valstu skaits, kurās, īstenojot rīcības programmu (RP) par kājnieku ieročiem un vieglajiem ieročiem, ņem vērā dzimumu līdztiesības apsvērumus”, ko šis projekts veicinās.

Kājnieku ieroču problēma pasaulē izpaužas ļoti atšķirīgi, un ar nelikumīgu VIKI apriti saistītie izaicinājumi, ar kuriem saskaras valstu līmenī, izpaužas kā unikālas apstākļu un kontekstu kombinācijas. Tas nozīmē, ka īstenošanas progresu tikai ierobežotā mērā var gūt saskaņotu, globāli koordinētu centienu rezultātā, tā pamatā drīzāk jābūt valstu un reģionu līdzatbildībai un prioritātēm. Tāpēc, lai stiprinātu valstu un reģionu līdzatbildību un īstenošanas progresa mērāmību, valstis Septītajā reizi divos gados sasauktajā valstu sanāksmē par Rīcības programmu (BMS7) vienojās apsvērt brīvprātīgu valsts un reģionu mērķu noteikšanu saskaņā ar rīcības programmas noteikumiem, ņemot vērā atšķirīgos valstu un reģionālos kontekstus. (7) Šādiem mērķiem vajadzētu būt saistītiem ar darbībām, kas izklāstītas valstu rīcības plānos vai VIKI stratēģijās, tostarp reģionālos ceļvežos, un tiem vajadzētu būt izmērāmiem un pieskaņotiem RP un ITI, kā arī mērķiem un mērķrādītājiem, par kuriem panākta vienošanās Programmā 2030. gadam. Turklāt valstu centieni VIKI kontroles jomā ir jāsaskaņo ar citiem valsts satvariem, kas attiecas uz drošību, dzimumu līdztiesību un attīstību, ja tādi pastāv.

Valstis aicinās ANO Sekretariātu sniegt norādes un palīdzību, lai īstenotu šo jauno, mērķorientēto pieeju, kas galu galā dod unikālu iespēju veidot mērķtiecīgākus starptautiskās palīdzības pieprasījumus un arī resursu novirzīšanu (8). Nesenās tendences reģionālo ceļvežu/rīcības plānu un programmu izstrādē ir lielisks piemērs tam, kā mērķu noteikšana var veicināt īstenošanas progresu, vienlaikus nodrošinot, ka šo centienu atbalstam tiek sniegta koordinēta palīdzība.

Turpmākā virzība, pamatojoties uz iepriekšējiem projektiem un panākumiem

Eiropas Savienība un tās dalībvalstis pēdējos gados Apvienoto Nāciju Organizācijas Atbruņošanās lietu birojam (UNODA) un tā reģionālajiem centriem ir devušas vērtīgus finansiālus ieguldījumus rīcības programmas atbalstam, saskaņā ar RP atbalstot pārskatīšanas konferenču sagatavošanu (9); finansējot darbības aspektus, piemēram, uzlaboto krājumu pārvaldību Āfrikā (10); un pavisam nesen – atbilstoši Sieviešu, miera un drošības programmai atbalstot dzimumu līdztiesības politiku, programmas un pasākumus cīņā pret kājnieku ieroču nelegālu tirdzniecību un ļaunprātīgu izmantošanu (11).

Ar šiem projektiem gūti taustāmi rezultāti, cita starpā trešajā pārskatīšanas konferencē ir panākta vienošanās par uz nākotni vērstu noslēguma dokumentu (12), kura pamatā bija ekspertu diskusijas, reģionālas konsultācijas un atbalsta programma, kas nodrošināja valstu un pilsoniskās sabiedrības pārstāvju plašāku un taisnīgāku dalību konferencē. Āfrikā ir uzlabotas operacionālās un tehniskās spējas, kas, konkrētāk, nostiprināja fizisko drošību un krājumu pārvaldību (PSSM) Burkinafaso, Čadā, Mali, Mauritānijā, Nigērā un Nigērijā. Ar notiekošo dzimumu līdztiesības un kājnieku ieroču kontroles projektu visā pasaulē tika stiprinātas valstu spējas atbalstīt dzimumvērīgu kājnieku ieroču kontroli, apmācīti reģionālo un apakšreģionālo organizāciju pārstāvji šajā jautājumā un ievērojami uzlabota sinerģija starp kājnieku ieroču kontroles centieniem un programmas “Sievietes, miers un drošība” īstenošanu.

Šā projekta priekšlikuma pamatā ir iepriekšējie projekti un to panākumi, vienlaikus ieviešot jaunu, trīskāršu pieeju, lai veicinātu RP un ITI efektīvu īstenošanu.

Jaunais projekts ļaus UNODA un tā reģionālajiem centriem nodrošināt, ka globālā politikas veidošana un valsts un reģionu līmenī notiekošā īstenošana ir savstarpēji saskaņotas un ka reģioni turpina mācīties viens no otra.

2. Projekta mērķi, darbības un iznākumi

Projekta galvenais mērķis ir, izmantojot VIKI kontroli, uzlabot starptautisko, reģionālo un valsts drošību, veicināt cilvēku drošības realizēšanu un sekmēt ilgtspējīgu attīstību.

To panāks ar transversālu pieeju, atbalstot darbu pie 1) globālās politikas turpmākajām norisēm ceturtās pārskatīšanas konferences kontekstā; 2) RP un ITI efektīvas īstenošanas valsts un reģionu līmenī; un īpašu uzmanību pievēršot 3) dzimumvērīgai kājnieku ieroču kontroles politikai un programmām.

Šie trīs pīlāri tandēmā stiprinās RP un ITI kā universālus globālus kājnieku ieroču kontroles satvarus un nodrošinās to pastāvīgu atbilstību un efektivitāti.

Rezultāti visos trijos pīlāros:

— panākta plašāka reģionālo un apakšreģionālo organizāciju iesaistīšana, nodrošinot racionālāku pieeju politikas un īstenošanas centieniem apakšreģionālā, reģionālā un globālā līmenī,

— visos līmeņos ir pastiprināta pilsoniskās sabiedrības, jo īpaši sieviešu organizāciju un jaunatnes dalībnieku, iesaistīšanās.

3. Projektu pīlāru stratēģiju apraksts

3.1 Globālo politikas virzienu un apņemšanos sekmīga virzība saistībā ar Kājnieku ieroču un vieglo ieroču rīcības programmas ANO ceturto pārskatīšanas konferenci (RevCon4) 2024. gadā.

3.1.1. Iznākumi

— Ir nodrošināta un palielināta RP/ITI atbilstība un efektivitāte.

— Ir sniegts pamatīgs atbalsts RevCon4 par rīcības programmu un ir iesaistīts plašs ieinteresēto personu loks.

— Ir pastiprināts saskaņā ar RP un ITI iesniegto valstu ziņojumu process, tostarp izmantojot to kā datu vākšanas sistēmu attiecībā uz IAM mērķi 16.4. (13) un rādītāju 16.4.2. (14).

3.1.2. Darbības

Virtuālas ekspertu apaļā galda diskusijas, kas vērstas uz to, lai izstrādātu uz rīcību orientētus ieteikumus saistībā ar VIKI kontroli, atbalstot RevCon4.

Virknē virtuālu apaļā galda diskusiju eksperti apspriež un izskata dažādus tematus, lai nodrošinātu RP un ITI atbilstību un efektivitāti. Apaļā galda diskusiju temati tiks noteikti, pamatojoties uz BMS8 rezultātiem (t. i., tos izvēlēsies no BMS8 noslēguma dokumenta prioritārajām jomām, lai sagatavotu turpmāku rīcību un apsvērtu 4. pārskatīšanas konferencē (RevCon4)). Izraudzītais RevCon4 priekšsēdētājs tiks aicināts uz visām ekspertu apaļā galda diskusijām. Šo darbību īstenos sadarbībā ar UNIDIR. Visas ekspertu apaļā galda sanāksmes notiks virtuāli. Katras apaļā galda diskusijas galvenie konstatējumi un ieteikumi tiks iesniegti un apspriesti visās reģionālajās sanāksmēs.

Saturiska un iekļaujoša gatavošanās RevCon4

Reģionālās sanāksmes nodrošinās forumu iesaistītajām valstīm un attiecīgajām reģionālajām organizācijām, lai apzinātu reģionam specifiskas ar VIKI saistītas problēmas un saistībā ar RevCon4 apspriestu reģionālās prioritātes. Izraudzītais RevCon4 priekšsēdētājs tiks aicināts uz visām reģionālajām sanāksmēm.

Citi reģioni un reģionālās organizācijas parasti organizēs RevCon4 sagatavošanas sanāksmi, piemēram, Eiropas Savienība, Arābu valstu līga, Klusā okeāna reģions un EDSO. Projektam nav jāaptver minētie reģioni. Pēc pieprasījuma UNODA var piedalīties/tikt iesaistīta jebkurā no šīm reģionālajām sanāksmēm, lai iepazīstinātu ar ekspertu apaļā galda diskusiju konstatējumiem. Šo darbību ar būtisku UNIDIR atbalstu 2023. gada beigās/2024. gada sākumā īstenos UNODA un tā reģionālie centri. Visas darbības notiks klātienē.

Tiek ierosinātas šādas piecas reģionālās sanāksmes:

Valstis no apakšreģioniem Reģionālās organizācijas Reģionālais centrs Norises vieta Rietumāfrika un Centrālā Āfrika ĀS, ECCAS, ECOWAS, RECSA, UEMOA, Sāhelas G5 UNREC Lome, Togo Austrumāfrika un Dienvidāfrika ĀS, EAC, SADC, IGAD, RECSA, SARCOM UNREC Lome, Togo Karību jūras reģions CARICOM UNLIREC Virtuāls pasākums Latīņamerika MERCOSUR, OAS, SICA UNLIREC Virtuāls pasākums ASEAN un Dienvidāzijas valstis ASEAN, SAARC UNRCPD Bangkoka, Taizeme

Atbalsta programma jaunattīstības valstu vai smagi skarto valstu dalībniekiem, lai piedalītos RevCon4

Līdzekļu trūkuma dēļ daudzas jaunattīstības valstis pieliek lielas pūles, lai ANO RP pārskatīšanas konferencēs tās pārstāvētu to galvenās amatpersonas, kas galvaspilsētās strādā pie VIKI jautājumiem. Atbalsta programma izraudzītai visvairāk skarto valstu grupai ļautu tām piedalīties, tādējādi veicinot pilnvērtīgākas RevCon4 apspriedes. Tā arī sniedz lielisku iespēju tīklu sadarbībai un var radīt iespējamu sinerģiju ar papildpasākumiem un citiem pasākumiem, kas notiks līdztekus RevCon4.

Dalībniekus apstiprinās EĀDD pēc UNODA ieteikuma, tostarp tā reģionālo centru ieteikuma. Principā izraudzītās valsts iestāžu amatpersonas būtu jānorīko par RP valsts kontaktpunktiem. Citi atlases kritēriji ietver dzimumu līdztiesības apsvērumus, valsts ziņojuma savlaicīgu iesniegšanu, aktīvu dalību reģionālās sanāksmēs un/vai apaļā galda diskusijās.

Rīcība, ar ko stiprina pilsoniskās sabiedrības iesaistīšanos kājnieku ieroču kontrolē

Darbības ietvers pētniecību un ieceres aizstāvību, mediju kampaņas, atbalsta programmas un darbseminārus. Darbības veiks Starptautiskais Kājnieku ieroču rīcības tīkls (IANSA) saziņā/sadarbībā ar UNODA un tā reģionālajiem centriem, lai atbalstītu pilsoniskās sabiedrības iesaistīšanos RevCon4.

3.1.3. Konkrēti rezultāti

— 2023. gadā organizētas četras (4) virtuālas ekspertu apaļā galda diskusijas

Apaļā galda diskusijās sniegti uz rīcību vērsti ieteikumi, kurus valstis 2024. gadā varētu apsvērt iekļaut RevCon4 noslēguma dokumentā. Apaļā galda diskusiju galvenie konstatējumi un ieteikumi apkopoti vienā īsā dokumentā un publicēti pirms RevCon4. Dokuments pieejams angļu valodā un tulkots arābu, franču un spāņu valodā.

— Organizētas piecas (5) divu dienu reģionālās konferences, lai atbalstītu valdību un organizāciju no konkrētiem reģioniem gatavošanos RevCon4.

Valstu ziņojumi tiek iekļauti reģionālo sanāksmju darba kārtībā, un tiek piedāvāta palīdzība delegācijām, kuras vēlas sagatavot un/vai iesniegt savus valsts ziņojumus sanāksmju laikā. Tā kā Āzijas un Klusā okeāna reģiona iesniegtu ziņojumu rādītāji ir zemi, pēc reģionālās sanāksmes tiek organizēts vienas dienas valsts ziņojumu darbseminārs, lai reģionā palielinātu ziņojumu iesniegšanas rādītājus saistībā ar REVCon4. Sanāksmēs iepazīstina ar ekspertu apaļā galda sanāksmju konstatējumiem un ieteikumiem (1.3.1. darbība) un apspriež tos.

— RevCon4 piedalās piecpadsmit (15) atbalstu saņēmuši dalībnieki

Tiek sponsorēta līdz 15 dalībnieku nokļūšana un uzturēšanās RevCon4 (tas neattiecas uz iepriekš –2024. gada sākumā– notikušo sagatavošanās komiteju). Papildus tam ceļojuma izdevumi tiek segti arī vienam dalībniekam no katra reģionālā centra (UNREC, UNLIREC, UNRCPD), lai tie piedalītos 4. pārskatīšanas konferencē Ņujorkā.

3.1.4. Pilsoniskās sabiedrības iesaiste tiek pastiprināta, veicot šādus pasākumus:

i) Ir sagatavots un izplatīts ziņojums par BMS8 rezultātiem attiecībā uz pilsoniskās sabiedrības organizācijām; ziņojumā tiek sniegta informācija, kas noderīga, gatavojoties RevCon4.

ii) Ir izstrādāta un veicināta kampaņa “Pasaules nedēļa rīcībai pret vardarbību, kurā lietoti šaujamieroči”, kurā tematiski galveno vērību pievērš RevCon4.

iii) Pirms konferences ir izstrādāts un izplatīts pilsoniskās sabiedrības ceļvedis par RevCon4, kurā izklāstīts, kā pilsoniskā sabiedrība varētu sniegt ieguldījumu RevCon4 sagatavošanā un norisē.

iv) 4. pārskatīšanas konferenci apmeklējuši līdz desmit (10) pilsoniskās sabiedrības pārstāvju, kas aktīvi piedalījušies līdztekus RevCon4 notikušajos pasākumos, kas tika organizēti, izmantojot sponsorēšanas programmu.

v) Ir organizēts pilsoniskās sabiedrības organizācijām adresēts sagatavošanas darbseminārs par RevCon4. Šis divu dienu klātienes pasākums Ņujorkā nedēļas nogalē pirms konferences pulcējis Starptautiskā kājnieku ieroču rīcības tīkla (IANSA) locekļus.

vi) Ir sagatavoti un izplatīti līdz pat trīs (3) ieceres aizstāvības informatīvi apskati IANSA locekļiem par tematiskiem jautājumiem saistībā ar problēmām, kurām RP/ITI nav pievērsta pietiekama uzmanība. Dokumenti tiešsaistē ir pieejami angļu valodā un tulkoti franču un spāņu valodā. Drukātie eksemplāri tika darīti pieejami RevCon4.

3.2 RP/ITI pilnīgas un efektīvas īstenošanas nodrošināšana, pamatojoties uz valsts un reģionālām prioritātēm, mērķiem, stratēģijām un rīcības plāniem

3.2.1. Iznākumi

— Ir pastiprināta pilnīga un efektīva to saistību īstenošana, ko valstis uzņēmušās saistībā ar RP un ITI.

— Ir pabeigta izmēģinājuma stadija valstu un reģionālo mērķu noteikšanā, par ko valstis vienojušās BMS7.

3.2.2. Darbības

MOSAIC novērtēšanas rīka (tiešsaistes un papīra versijā) atjaunināšana, lai valstis varētu veikt pašnovērtējumus par RP/ITI īstenošanu

MOSAIC novērtēšanas rīks ļaus valstīm veikt pašnovērtējumu par RP/ITI un citu kājnieku ieroču kontroles satvaru īstenošanas līmeni valsts līmenī. Tas palīdzēs valstīm apzināt to kājnieku ieroču kontroles sistēmu nepietiekamības un noteikt prioritārās jomas, kurām jāpievērš uzmanība, lai stiprinātu valstu spējas un nodrošinātu rīcības programmas/ITI pilnīgu un efektīvu īstenošanu.

Novērtējumu konstatējumi var būt par pamatu valsts un reģionālo rīcības plānu, stratēģiju, ceļvežu un/vai mērķu izstrādei un nodrošināt, ka to pamatā ir noteikumi, par kuriem panākta vienošanās svarīgākajos globālajos VIKI nolīgumos. MOSAIC novērtēšanas rīku var izmantot arī tam, lai atbalstītu tādas informācijas vākšanu un apkopošanu, ko paredzēts iekļaut valstu ziņojumos par RP/ITI īstenošanu, un lai atvieglotu projektu priekšlikumu izstrādi līdzekļu vākšanas nolūkā.

MOSAIC novērtēšanas rīks valstīs atvieglos kājnieku ieroču kontroles sistēmu izvērtēšanu attiecībā uz jomām, kuras iekļautas MOSAIC moduļu 2., 3., 4., 5. un 6. kopumā, tādējādi aptverot visu kājnieku ieroču aprites ciklu, tostarp tādos transversālos jautājumos kā dzimumu un jaunatnes jautājumi (15). Papildus tam, ka to izmanto valstu iestādes, ir paredzēts, ka šādu rīku var izmantot arī plašāks ieinteresēto personu loks, tostarp reģionālās organizācijas un pilsoniskā sabiedrība. Tas dos tiešu labumu UNODA reģionālo centru darbā, un to var izmantot darbības jomas noteikšanas misijās, kas tiek izvērstas mehānisma “Saving Lives Entity” (SALIENT) (16) ietvaros. Lai nodrošinātu, ka šīs struktūras var atbalstīt valstu centienus izmantot MOSAIC novērtēšanas rīku, tiks izstrādāta un darīta pieejama lietotāja rokasgrāmata.

Šīs darbības tiks īstenotas sadarbībā ar UNIDIR.

Atbalstīt valstis, lai stiprinātu to centienus īstenot RP/ITI

Latīņamerikā un Karību jūras reģionā, kur atbalstu īsteno UNLIREC

— Konsolidēt VIKI ceļvedi Centrālamerikas valstīm (2022–2024), iesaistot visas ieinteresētās Sistema de la Integración Centroamericana (SICA) dalībvalstis (Kostariku, Salvadoru, Gvatemalu, Hondurasu, Nikaragvu un Panamu), lai veicinātu starptautisku, reģionālu un apakšreģionālu VIKI instrumentu īstenošanu un samazinātu ieroču un munīcijas nelikumīgu izplatīšanu apakšreģionā (17). Pasākumi ietvers apakšreģionālus seminārus, darbseminārus, darba sanāksmes (sagatavošanu un tematiskas sanāksmes). Gatavojoties RevCon4, Centrālamerikas valstīm būs iespēja pastiprināt politisku impulsu, lai virzītu jaunu apakšreģionālu iniciatīvu ar skaidriem mērķiem un rādītājiem. Ceļveža iniciatīvas konsolidācijas process tiks uzsākts sadarbībā ar Amerikas valstu organizācijas (OAS) Sabiedrības drošības departamentu, un tas papildinās darbības, kas izklāstītas ES PADOMES LĒMUMĀ (KĀDP) 2022/847 (2022. gada 30. maijs). UNLIREC kopā ar OAS būs iespēja virzīt procesu un likt lietā savas speciālās zināšanas saskaņā ar Šaujamieroču ceļvedi Karību jūras reģionam. Visas darbības tiks koordinētas ar apakšreģionālo organizāciju SICA.

— Dienvidamerikas un Centrālamerikas valstīs tiks rīkoti kursi par ieroču un munīcijas nelikumīgas tirdzniecības apkarošanu (CTAM) un par kājnieku ieroču, munīcijas, detaļu un sastāvdaļu pārtveršanu (ISAAPC).

Āzijas un Klusā okeāna reģionā, kur atbalstu īsteno UNRCPD

— Atbalsts rīcības programmas valsts kontaktpunktu izveidei un apmācībai. Līdz šim tikai 17 valstis ir izraudzījušās un darījušas zināmus valsts kontaktpunktus rīcības programmas/ITI īstenošanai Āzijas un Klusā okeāna reģionā. Šīs darbības ietvaros UNRCPD atbalstīs valstu kontaktpunktu izveidi, ja tādu nav, un, izmantojot īpašu reģionālu darbsemināru, stiprinās esošo kontaktpunktu un valsts koordinācijas mehānismu spējas. Šī darbība tiks veikta 2023. gadā, lai nodrošinātu, ka valstu kontaktpunkti tiek izraudzīti laikus pirms RevCon4. Šī darbība tiks veikta virtuāli.

— MOSAIC novērtējumi izraudzītās valstīs ar mērķi apzināt nepietiekamības un iespējas pastiprinātai īstenošanai un valsts un reģionālo prioritāšu, mērķu un rīcības plānu noteikšanai. Šī darbība tiks veikta klātienē.

— Palīdzība Āzijas un Klusā okeāna reģiona valstīm rīcības programmas/ITI īstenošanā. Palīdzību var sniegt saistībā ar dažādiem VIKI kontroles aspektiem, tostarp likumdošanas un regulatīviem aspektiem, kājnieku ieroču kontroles uzbūvi un pārvaldību un/vai operatīvo atbalstu. Tā var ietvert arī apakšreģionālas pieejas (piemēram, robežu drošības jomā). Visas darbības būs dzimumvērīgas un iekļaujošas. Tās var ietvert operatīvo atbalstu, apmācību, darbseminārus, sanāksmes, datu vākšanu vai pētniecības pasākumus. Primārie saņēmēji būs valsts iestādes un/vai drošības dienesti un aizsardzības spēki. UNRCPD reaģēs uz valstu palīdzības pieprasījumiem projekta īstenošanas laikā. Prioritāte tiks piešķirta palīdzības pieprasījumiem, kas izriet no citām darbībām, kuras veiktas saskaņā ar šo projektu, jo īpaši tām, kas veiktas MOSAIC novērtējuma rezultātā, vai kas ir darīti zināmi ar valstu ziņojumu starpniecību. Palīdzību var sniegt klātienē un/vai virtuāli.

Āfrikā, kur atbalstu īsteno UNREC

— MOSAIC novērtējumi izraudzītās valstīs ar mērķi apzināt nepietiekamības un iespējas pastiprinātai īstenošanai un valsts un reģionālo prioritāšu, mērķu un rīcības plānu noteikšanai. Šī darbība tiks veikta klātienē.

— Palīdzība Āfrikas valstīm rīcības programmas/ITI īstenošanā. Palīdzību var sniegt saistībā ar dažādiem VIKI kontroles aspektiem, tostarp likumdošanas un regulatīviem aspektiem, kājnieku ieroču kontroles uzbūvi un pārvaldību un/vai operatīvo atbalstu. Tā var ietvert arī apakšreģionālas pieejas (piemēram, robežu drošības jomā). Visas darbības būs dzimumvērīgas un iekļaujošas. Tās var ietvert operatīvo atbalstu, apmācību, darbseminārus, sanāksmes, datu vākšanu vai pētniecības pasākumus. Primārie saņēmēji būs valsts iestādes un/vai drošības dienesti un aizsardzības spēki. UNREC reaģēs uz valstu palīdzības pieprasījumiem projekta īstenošanas laikā. Prioritāte tiks piešķirta palīdzības pieprasījumiem, kas izriet no citām darbībām, kuras veiktas saskaņā ar šo projektu, jo īpaši tām, kas veiktas MOSAIC novērtējuma rezultātā, vai kas ir darīti zināmi ar valstu ziņojumu starpniecību. Palīdzību var sniegt klātienē un/vai virtuāli.

Rīcība, ar ko stiprina pilsoniskās sabiedrības iesaistīšanos kājnieku ieroču kontrolē, tostarp:

— Ikgadējas kampaņas – IANSA un tās dalības organizācijas izvērsīs ikgadējas kampaņas attiecībā uz tādiem pasākumiem kā Pasaules nedēļa rīcībai pret vardarbību, kurā lietoti šaujamieroči, Starptautiskā jaunatnes diena, Āfrikas amnestijas mēnesis, Starptautiskā miera diena, Āfrikas bērnu diena, Starptautiskā šaujamieroču iznīcināšanas diena, akcija “Tērpies oranžā”, Starptautiskā sieviešu diena un 16 aktīvisma dienas ar dzimumu saistītas vardarbības izskaušanai.

— Pilsoniskās sabiedrības VIKI kontroles spēju veidošana – izstrādāt uz politiku orientētus materiālus un piedāvāt mācību iespējas IANSA locekļiem, tostarp tīmekļseminārus un prezentācijas, ar mērķi izvērtēt un uzlabot pilsoniskās sabiedrības zināšanas par RP/ITI un citiem starptautiskiem/reģionāliem/apakšreģionāliem instrumentiem, kas ir būtiski VIKI kontrolē, lai tā varētu iestāties par kājnieku ieroču kontroli un veicināt to.

— Pilsoniskās sabiedrības iesaistes, ieceres aizstāvības un informēšanas programma par valsts un reģionālo mērķu noteikšanu, rīcības plāniem un/vai ceļvežiem – apspriežoties un sadarbojoties ar UNODA un tā reģionālajiem centriem, IANSA atbalstīs savus tīkla dalībniekus, lai ar amatpersonām apspriestu un veicinātu to, ka valstis izstrādā valsts un reģionālos RP/ITI īstenošanas mērķus un prioritātes.

— Dotāciju programma atlases procedūrā izraudzītu IANSA dalībnieku ilgtspējīgai iesaistīšanai – IANSA izveidos dotāciju programmu IANSA dalībniekiem, lai dotu iespēju vietējām aktīvistu organizācijām veikt programmatisku darbu. IANSA izveidos dotāciju programmas sekmēšanas procesu, pamatojoties uz skaidri definētiem atlases kritērijiem, kurus apstiprinās UNODA.

— Iestāšanās par valstu ziņojumiem – IANSA un tās dalībnieki, konsultējoties ar UNODA, izmantojot konstruktīvu dialogu ar valstu iestādēm un parlamentāriešiem, konsekventi iestājas par regulāru un visaptverošu ziņošanu par RP/ITI. Šīs darbības veiks Starptautiskais Kājnieku ieroču rīcības tīkls (IANSA) saziņā/sadarbībā ar UNODA un tā reģionālajiem centriem, un ar tām atbalstīs pilsoniskās sabiedrības iesaistīšanos pilnīgā un efektīvā RP/ITI īstenošanā.

3.2.3. Konkrēti rezultāti

MOSAIC novērtēšanas rīks saņēmis šādus atjauninājumus:

— Izstrādājot MOSAIC novērtēšanas rīku, ar ko tika pastiprinātas valsts kājnieku ieroču kontroles, ir atbalstīta RP īstenošana un uz informāciju balstīta mērķu noteikšana, kā arī rīcības plāni, ceļvežu izstrādes un atviegloti starptautiskās palīdzības pieprasījumi. MOSAIC novērtēšanas rīka pamatā bija iepriekš izstrādātā ISACS novērtēšanas rīka beta versija, tomēr tā attiecās tikai uz Starptautisko kājnieku ieroču kontroles standartu (ISACS) 5. sēriju.

— Rīka papīra versija ir darīta pieejama arābu, angļu, franču, portugāļu un spāņu valodā. Tika darīta pieejama arī tiešsaistes versija angļu valodā.

— Izstrādāta un publicēta MOSAIC novērtēšanas rīka lietošanas rokasgrāmata angļu valodā ar tulkojumu arābu, franču, portugāļu un spāņu valodā.

— Līdztekus reģionālajām sanāksmēm, gatavojoties RevCon4, ir organizētas apvienotas MOSAIC novērtēšanas instrumenta validācijas vingrinājumu/apmācības sesijas, piedaloties reģionālām un apakšreģionālām organizācijām un mehānismiem.

Latīņamerikā un Karību jūras reģionā

— Klātienē un virtuālā vidē ir sarīkoti līdz pat astoņi (8) semināri/darbsemināri/darba sanāksmes/sanāksmes, lai atbalstītu VIKI ceļveža Centrālamerikas valstīm (2022–2024) konsolidāciju. Pirmajā darbības gadā tika konsolidēts ceļveža PROJEKTA dokuments, savukārt otrajā gadā galvenā uzmanība tika pievērsta valstu stratēģiju (valstu rīcības plānu (VRP) vai līdzīgu iniciatīvu) izstrādes sākšanai un apakšreģionālajā iniciatīvā/ceļvedī noteikto darbību īstenošanai.

— UNLIREC organizējis divus (2) ISAAPC kursus un četrus (4) CTAM kursus izraudzītās Centrālamerikas un Dienvidamerikas valstīs.

Āzijas un Klusā okeāna reģionā

— Ir noorganizēts īpašs reģionāls darbseminārs. Reģionālajā darbseminārā galvenā uzmanība ir pievērsta valsts kontaktpunktu nozīmei un uzdevumiem, jo īpaši koordinācijai ar valsts struktūrām, valsts ziņojumu iesniegšanai un norādījumu sniegšanai par politiku un plānošanu saistībā ar VIKI kontroli. Tā pamatā bija MOSAIC modulis 03.40 “VIKI kontroles valsts koordinācijas mehānismi”.

— Klātienē līdz pat divās (2) izraudzītās valstīs ir veikti MOSAIC novērtējumi.

— Līdz pat četras (4) Āzijas un Klusā okeāna reģiona valstis ir saņēmušas palīdzību RP/ITI īstenošanā.

Āfrikā

— Klātienē līdz pat divās (2) izraudzītās valstīs ir veikti MOSAIC novērtējumi.

— Līdz pat četras (4) Āfrikas valstis ir saņēmušas palīdzību RP/ITI īstenošanā.

3.2.4. Pilsoniskās sabiedrības iesaiste tiek pastiprināta, veicot šādus pasākumus:

i) Ir izstrādāti kampaņas pasākumi un materiāli, un vietējām un valstu IANSA dalīborganizācijām ir nodrošināti nelieli pabalsti darbībām, kas veiktas šo kampaņu laikā.

ii) Ir izstrādāti uz politiku orientēti materiāli un piedāvātas mācību iespējas IANSA dalībniekiem.

iii) Pilsoniskās sabiedrības iesaistes un ieceres aizstāvības programma, kas izveidota, pamatojoties uz noteiktajiem valsts un reģionālajiem mērķiem, rīcības plāniem un/vai ceļvežiem.

iv) Ir izveidota dotāciju programma izraudzītu IANSA locekļu ilgtspējīgai iesaistīšanai.

v) Sazinoties ar valstu iestādēm un parlamentāriešiem, tika izvērstas ieceres aizstāvības darbības, lai uzlabotu valstu ziņojumus.

3.3 Apmierināt pašreizējo pieprasījumu pēc tādas kājnieku ieroču kontroles politikas pastiprināšanas un padziļināšanas, kurā atbilstoši programmai “Sievietes, miers un drošība” integrēti dzimumu līdztiesības aspekti.

3.3.1. Iznākumi

— Ir vēl vairāk pastiprinātas un padziļinātas ilgtspējīgas stratēģiskās un operatīvās spējas integrēt dzimumu līdztiesības aspektus kājnieku ieroču kontrolē, pievēršoties plašam galveno ieinteresēto personu lokam.

— Ir vēl vairāk uzlabota sinerģija un īstenojamas saiknes ar papildinošiem politikas satvariem un programmām, jo īpaši Programmu 2030. gadam, programmu “Sievietes, miers un drošība” (SMD), mūsu kopīgo programmu un Ģenerālās asamblejas rezolūcijām par sievietēm un atbruņošanos.

3.3.2. Darbības

Visu pasākumu pamatā būs iepriekšējā ES finansētā projekta rezultāti, proti, Padomes Lēmums (KĀDP) 2018/2011 (2018. gada 17. decembris), ar ko atbalsta dzimumu līdztiesības politiku, programmas un pasākumus cīņā pret kājnieku ieroču nelegālu tirdzniecību un ļaunprātīgu izmantošanu, saskaņā ar Sieviešu, miera un drošības programmu.

Kājnieku ieroču kontroles komponenta stiprināšana SMD programmā

Tas ietver to, ka UNODA turpina iesaistīšanos sieviešu, miera un drošības kontaktpunktu tīklā, lai veicinātu kājnieku ieroču kontroli valstu SMD rīcības plānos, stratēģijās un īstenošanas centienos. Tā būs pastāvīga iesaistīšanās visā projekta īstenošanas laikā, un to īstenos klātienē un/vai virtuālā formātā.

Atbalsts valstīm, lai stiprinātu dzimumvērīgu kājnieku ieroču kontroles politiku un programmas

Latīņamerikā un Karību jūras reģionā, kur atbalstu īsteno UNLIREC

— Apmācība par dzimumu līdztiesības aspektu integrēšanu kājnieku ieroču kontrolē Centrālamerikas un Dienvidamerikas valstīs — kursi ir paredzēti valstu iestādēm, kas ir atbildīgas par kājnieku ieroču kontroli un regulējumu, iedzīvotāju drošību un vardarbības pret sievietēm/dzimumbalstītas vardarbības novēršanu un samazināšanu.

— Vairākas tīmekļsemināru kārtas par VIKI kontroli un dzimuma aspektiem, ko rīkos, gatavojoties RevCon4 – dažādi temati, kas tiks noteikti sadarbībā ar Centrālamerikas un Dienvidamerikas valstīm un atbilstoši RevCon4 sagatavošanas darbiem un rezultātiem.

Āzijas un Klusā okeāna reģionā, kur atbalstu īsteno UNRCPD

— Konverģējošo programmu kājnieku ieroču kontroles un dzimumu līdztiesības jomā īstenošanas saskaņošana – tostarp iesaistot Āzijas un Klusā okeāna reģiona valstis ar valsts sieviešu, miera un drošības rīcības plāniem, kuriem ir beidzies darbības termiņš, kuri ir spēkā vai tiek plānoti, lai uzlabotu konverģējošu programmu īstenošanu, saskaņojot tās ar kājnieku ieroču kontroles iniciatīvām. Iniciatīvā pievērsīsies arī sinerģijai ar citiem dzimumu līdztiesības satvariem, jo īpaši ar iniciatīvu “Spotlight”.

— Reģionāls seminārs par Ieroču tirdzniecības līguma (ITL) universalizāciju Āzijas un Klusā okeāna reģionā un par konverģenci ar SMD programmu – 2013. gadā Valstis pieņēma ITL, kas ir daudzpusējs līgums, ar kuru īpaši reglamentē parasto ieroču starptautisko tirdzniecību. ITL ir arī pirmais juridiski saistošais ar ieročiem saistītais līgums, kurā atzīta saikne starp ieroču tirdzniecību un dzimumbalstītu vardarbību. Īstenojot ITL, Valstīm arī ir iespēja izpildīt savas saistības attiecībā uz ieroču eksportu, kas izklāstītas 2001. gada rīcības programmā. Kaut arī Āzijas un Klusā okeāna reģionā pievienošanās ITL joprojām ir zema, tomēr Ķīnas un Filipīnu nesenā pievienošanās ir radījusi labvēlīgu politisku klimatu reģionā tam, lai veicinātu Līguma universalizāciju. Darbseminārs balstījās uz pilsoniskās sabiedrības un parlamentāriešu iesaistīšanos iepriekšējā projektā, kurā ITL tika apzināts kā būtiska prioritārā joma. Darbseminārs tiks īstenots sadarbībā ar galvenajiem partneriem, tostarp ANO aģentūrām, reģionālām un starptautiskām organizācijām un pilsonisko sabiedrību. Tas tiks organizēts virtuāli.

Āfrikā, kur atbalstu īsteno UNREC

— Reģionāli darbsemināri par dzimumu līdztiesības aspekta integrēšanu kājnieku ieroču kontroles jomā, lai apmainītos ar informāciju par izaicinājumiem un prioritātēm, kas saistītas ar dzimuma aspektiem – reģionāli darbsemināri tiks organizēti Rietumāfrikā, Centrālāfrikā, Austrumāfrikā un Dienvidāfrikā. Šos darbseminārus īstenos sadarbībā ar reģionālajām organizācijām un galvenajiem partneriem, un tie tiks organizēti klātienē.

— Kājnieku ieroču kontroles integrēšana plašākos dzimumu līdztiesības, attīstības un drošības centienos, izmantojot tīmekļsemināru kārtas, kurās piedalās eksperti, kas strādā ar dzimumbalstītas vardarbības, ar konfliktiem saistītas seksuālas vardarbības, jauniešu iesaistes, humanitāriem un palīdzības iekšzemē pārvietotām personām un bēgļiem jautājumiem, lai palielinātu informētību par kājnieku ieroču izplatīšanas, nelikumīgas tirdzniecības un ļaunprātīgas izmantošanas pamatā esošajiem virzītājspēkiem un ietekmi, kā arī par nepieciešamību sasaistīt un/vai integrēt ieroču kontroli ar citām darba kārtībām. Vairākās kārtās rīkoto tīmekļsemināru mērķis ir izstrādāt daudzdimensionālu pieeju bruņotas vardarbības novēršanai un mazināšanai un šajā nolūkā rosināt konkrētu sakaru iedibināšanu starp kājnieku ieroču kontroles valsts iestādēm un citām ieinteresētajām personām. Vairākās kārtās rīkotos tīmekļseminārus īstenos sadarbībā ar galvenajiem partneriem un tie notiks virtuāli.

Rīcība, ar ko stiprina pilsoniskās sabiedrības iesaistīšanos kājnieku ieroču kontrolē, tostarp:

— Dzimumu līdztiesības aspekta integrēšanas un VIKI ziņojums par panākumiem un atziņām, kas gūtas saistībā ar ES finansēto projektu (KĀDP) 2018/2011, tostarp pārskats un novērtējums par IANSA un tās dalībnieku īstenotajām darbībām un ieteikumi turpmākai iesaistei. Šajā ziņojumā iekļautā informācija tiks ņemta vērā citās saskaņā ar šo projektu veiktās ar dzimuma aspektu saistītās darbībās.

— Pilsoniskajai sabiedrībai paredzēti virtuāli darbsemināri, apmācība un pasākumi par dzimumu līdztiesības aspekta integrēšanu kājnieku ieroču kontrolē – partnerībā ar UNODA un tās reģionālajiem centriem IANSA visā projekta īstenošanas laikposmā organizēs plašai, globālai auditorijai paredzētus virtuālus darbseminārus, apmācību un pasākumus par dzimuma aspektiem un kājnieku ieroču kontroli.

— Pilsoniskās sabiedrības priekšlikumi sinerģijas uzlabošanai ar SMD programmu. Izstrādāt rīku komplektu, kurā apkopoti IANSA dalībnieku priekšlikumi sinerģijas uzlabošanai starp kājnieku ieroču kontroli un SMD programmām, galveno uzmanību pievēršot ieceres aizstāvības paņēmieniem, starpreģionu ziņojumapmaiņai un politikas īstenošanai, ko var piemērot visos reģionos. Instrumentu kopums tiks plaši izplatīts, tostarp IANSA un/vai UNODA un tā reģionālo centru organizēto pasākumu laikā. Minētās darbības veiks IANSA saziņā/sadarbībā ar UNODA un tā reģionālajiem centriem, lai atbalstītu pilsoniskās sabiedrības iesaistīšanos kājnieku ieroču kontroles politikā un programmās, kurās atbilstoši programmai “Sievietes, miers un drošība” integrēti dzimumu līdztiesības aspekti.

3.3.3. Konkrēti rezultāti

Apvienoto Nāciju Organizācijas darbā un tīklos saistībā ar SMD, tostarp attiecībā uz seksuālu vardarbību, kas saistīta ar konfliktiem, ir veicināta ieroču (tostarp kājnieku ieroču) kontrole un atbruņošanās (18).

Īstenojot turpmāk izklāstītos pasākumus, ir stiprinātas valstu spējas īstenot dzimumvērīgu kājnieku ieroču politiku un programmas.

Latīņamerikā un Karību jūras reģionā — Ir organizēti un īstenoti trīs (3) kursi par dzimumu līdztiesības aspektu integrēšanu kājnieku ieroču kontrolē Centrālamerikas un Dienvidamerikas valstīs. — Gatavojoties RevCon4 un/vai pēc tās ir sarīkoti līdz pat četriem (4) tīmekļsemināriem par VIKI kontroli un dzimuma aspektiem.

Āzijas un Klusā okeāna reģionā — 2023. gadā tiks rīkots viens (1) reģionālais seminārs sadarbībā ar galvenajiem reģionālajiem partneriem, piemēram, ASEAN, Klusā okeāna salu forumu un pilsoniskās sabiedrības partneriem. — Organizēts reģionālais seminārs par ITL universalizāciju Āzijas un Klusā okeāna reģionā un par konverģenci ar SMD programmu.

Āfrikā — Ir sarīkoti četri (4) valstu komisijām/RP kontaktpunktiem un galvenajām ieinteresētajām personām paredzēti trīs dienu reģionālie darbsemināri par dzimumu līdztiesības aspekta integrēšanu kājnieku ieroču kontrolē. Darbsemināros ir iepazīstināts ar progresu, kas panākts iepriekšējā ES finansētajā projektā, un tie nodrošinājuši platformu paraugprakses apmaiņai starp reģiona valstīm. Tajos arī konstatētas nepietiekamības un iespējas stiprināt dzimumu līdztiesības aspekta integrēšanu kājnieku ieroču kontrolē. Darbsemināru trešajā dienā ir rīkotas tikšanās ar reģionālajām organizācijām, lai noteiktu prioritātes un stratēģiju, kā semināra rezultātus ieviest valsts praksē. — Ir organizēts tīmekļseminārs par kājnieku ieroču izplatīšanu, nelikumīgu tirdzniecību un ļaunprātīgu izmantošanu un par nepieciešamību uzturēt sasaisti ar citām darba kārtībām un/vai integrāciju tajās.

3.3.4. Pilsoniskās sabiedrības iesaistīšanās kājnieku ieroču kontrolē tiek stiprināta ar šādiem pasākumiem:

i) Sagatavots un izplatīts ziņojums par sasniegumiem un pieredzi, kas gūta saistībā ar ES finansēto projektu (KĀDP) 2018/2011.

ii) Notika virtuāli pilsoniskai sabiedrībai adresēti darbsemināri, mācības un pasākumi par dzimumu līdztiesības aspekta integrēšanu kājnieku ieroču kontrolē.

iii) Tika izstrādāts un izplatīts instrumentu kopums, kurā apkopoti IANSA dalībnieku priekšlikumi sinerģijas uzlabošanai starp kājnieku ieroču kontroli un SMD programmām.

4. Izpratnes veicināšana, ieceres aizstāvība, informēšana un partnerības

UNODA un tā īstenošanas partneri radīs noturīgu ietekmi, pateicoties efektīvai izpratnes vairošanai, ieceres aizstāvībai, informēšanas pasākumiem un partnerībām.

UNODA atbalstīs ierosināto pasākumu informācijas un rezultātu izplatīšanu pēc iespējas plašākai auditorijai. Turklāt informēšanas pasākumi tiks veikti saistībā ar visām attiecīgajām darbībām, iesaistot medijus un izmantojot papildu pasākumus un tīmekļa rīkus. UNODA un IANSA visa gada garumā izstrādās un piedalīsies sociālo mediju kampaņās.

UNODA un IANSA izmantos pēc iespējas plašāku komunikācijas līdzekļu klāstu, tostarp tīmekļa vietni, rakstiskus paziņojumus presei, izvēlētus sociālo mediju rīkus, papildpasākumus un neformālus brīfingus. Visu darbību īstenošana tiks uzraudzīta, izmantojot pārraudzības un izvērtēšanas rīkus, tostarp dalībnieku apsekojumus un regulāras sanāksmes attiecīgajā darba grupā.

UNODA veiks visus vajadzīgos pasākumus, lai nodrošinātu, ka Savienības ieguldījums attiecīgajā darbībā ir pienācīgi pamanāms. Šādus pasākumus veiks saskaņā ar Komisijas paziņojumu un pamanāmības rokasgrāmatu saistībā ar Eiropas Savienības ārējām darbībām.

Projekta īstenošanas laikā nodrošinās koordināciju ar plašu partneru loku, tostarp tiem, kas gūst labumu no citiem ES Padomes lēmumiem.

UNODA turpinās aktīvi iesaistīties neoficiālajā dzimuma aspektu un VIKI koordinācijas mehānismā, kas pašreizējā projekta ietvaros tika izveidots 2019. gadā.

5. Ilgums

Kopējais plānotais projekta ilgums, ieskaitot visas trīs tā pīlāru darbības, būs 36 mēneši.

6. Ziņojumi

UNODA regulāri sagatavos ziņojumus saskaņā ar sarunās panākto vienošanos.

7. Kopējās izmaksas

Kopējais aplēstais ES finansējums, kas nepieciešams II posma īstenošanai, ir XXX EUR.

(1) https://www.smallarmssurvey.org/database/global-firearms-holdings

(2) https://smallarms.un-arm.org/international-assistance

(3) ANO Atbruņošanās lietu biroja (UNODA) prezentācija BMS7 ar nosaukumu “Programme of Action on SALW. International Tracing Instrument. Trends, Challenges and Opportunities. Data from 2020 National Reports”, https://documents.unoda.org/wp-content/uploads/2021/07/BMS7-UNODA-Trends-challenges-opportunities.pdf

(4) IAM rādītājs 16.4.2. ir šāds: Konfiscēto, atrasto vai nodoto ieroču īpatsvars, kuru nelikumīgu izcelsmi vai kontekstu kompetentā iestāde ir izsekojusi vai konstatējusi saskaņā ar starptautiskiem instrumentiem.

(5) ANO Atbruņošanās lietu biroja (UNODA) prezentācija BMS7 ar nosaukumu “Programme of Action on SALW. International Tracing Instrument. Trends, Challenges and Opportunities. Data from 2020 National Reports”.

(6) https://smallarms.un-arm.org/statistics

(7) https://undocs.org/A/CONF.192/BMS/2021/1, 50. punkts. Sk. arī 51., 52., 57 un 58. punktu.

(8) https://www.undocs.org/A/74/187

(9) ES Padomes Lēmums 2011/428/KĀDP (2011. gada 18. jūlijs) un ES Padomes Lēmums (KĀDP) 2017/633 (2017. gada 3. aprīlis).

(10) ES Padomes Lēmums 2014/912/KĀDP (2014. gada 15. decembris).

(11) ES Padomes Lēmums (KĀDP) 2018/2011 (2018. gada 17. decembris).

(12) https://meetings.unoda.org/section/poa-revcon3-2018_documents

(13) IAM mērķis 16.4.: “Līdz 2030. gadam ievērojami samazināt nelikumīgas finanšu un ieroču plūsmas, stiprināt nozagto līdzekļu atgūšanu un atdošanu un apkarot visu veidu organizēto noziedzību.”

(14) IAM rādītājs 16.4.2.: Konfiscēto, atrasto vai nodoto ieroču īpatsvars, kuru nelikumīgu izcelsmi vai kontekstu kompetentā iestāde ir izsekojusi vai konstatējusi saskaņā ar starptautiskiem instrumentiem.

(15) www.un.org/disarmament/mosaic

(16) www.un.org/disarmament/salient

(17) Lūgums ņemt vērā, ka uz SICA Valstīm Belizu un Dominikānas Republiku attiecas Šaujamieroču ceļvedis Karību jūras reģiona valstīm, savukārt Nikaragvas dalība būs jāapstiprina.

(18) Līdzdalība, konfliktu novēršana, aizsardzība un palīdzība un atveseļošana.